《雪景寄契原鲁应奉》
明代·蓝智

冻雨萧骚雪复作，老树荒云冰满壑。穷冬日日南极昏，杀气时时北风恶。

此时高楼望八荒，一色山川共城郭。岂无渔艇在江湖，稍有人烟辨墟落。

村中人少虎狼多，野外草深禾黍薄。春雷何处起潜蛟，寒霰空庭噪饥雀。

玉堂供奉高昌公，走马居庸度沙漠。归来茅屋卧青毡，脩竹清风动寥廓。

时危安得屡促席，坐对高寒宜晚酌。长林惨惨烟水空，时有飞来双白鹤。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。